**PRACOVNÝ LIST**

**PAMIATKY UNESCO**

**Prečítaj si text:**

**Veľký čínsky múr**

**Veľký čínsky múr** je unikátnou stavbou **vyspelej čínskej civilizácie** existujúcej mnoho storočí pred naším letopočtom. Múr bol postavený z tehál a zeme, na kamennom základe. Ťahá sa cez severnú Čínu po horách, dolinách, cez púšte i močiare. Je dlhý viac ako **6700 kilometrov**, široký 4 – 12 metrov, vysoký 6 – 15 metrov. Múr stavalo státisíce vojakov a robotníkov približne 2100 rokov. Mnohí z nich počas stavby zahynuli. Preto je múr nazývaný aj **Múrom sĺz**.

**Veľký čínsky múr** slúžil ako mohutné vojenské opevnenie - ochrana pred nepriateľom, ale aj ako cestné spojenie. Budovali ho počas mnohých časových období a do súčasnej podoby bol dobudovaný v 15. – 17. storočí.

**Veľký čínsky múr** je jedinečný svojou **dĺžkou a veľkosťou**. Do Zoznamu svetového dedičstva bol zapísaný v roku 1987.

**Terakotová armáda**

**Terakotová armáda** - hrobka cisára Čin Ši Huan-ti, sa nachádza **v Číne** pri sútoku Žltej rieky a rieky Vej. Cisár si dal v 3. storočí pred naším letopočtom vybudovať hrobku pozostávajúcu z terakotových (hlinených) vojakov, ktorí ho mali po smrti chrániť. Armáda bola objavená náhodou roľníkmi, ktorí sa pri kopaní studne v roku 1974 prepadli do hrobky s vojakmi.

**Terakotoví bojovníci** sú vysokí 160 – 170 centimetrov a ani jeden vojak sa nepodobá na iného, každý má iný výraz tváre. Niektorí stoja, niektorí kľačia s vytasenými mečmi, akoby sa bránili pred útočníkom. Meče, luky a oštepy sú **skutočné zbrane** z dreva a bronzu.

Okrem vojakov sa v hrobke nachádzajú aj sochy koní, vojenských hodnostárov, služobníctva, bojové vozy, atď. V troch podzemných halách objavili archeológovia doteraz okolo **8000 figúr**.

**Terakotová armáda** bola pre svoj obrovský **historický význam a jedinečnosť** v roku 1987 zaradená do Zoznamu svetového dedičstva UNESCO.

**Odpovedz na otázky:**

1. Z akého materiálu bol postavený Veľký čínsky múr?
2. Aký je dlhý (koľko km má ) Veľký čínsky múr?
3. V ktorom roku bol zapísaný Veľký čínsky múr do Zoznamu svetového dedičstva?
4. Veľký čínsky múr sa nazýva aj Múrom sĺz. Prečo?
5. V ktorom roku bola objavená Terakotová armáda?
6. Akí vysokí sú terakotoví bojovníci?
7. Koľko figúr bojovníkov tvorí Terakotovú armádu?